Jostain syystä monilla on sellainen kuva, että liikunta on vain laihdutustyökalu. Liikunta on kuitenkin välttämättömyys. Pääasiallinen syy liikunnan välttämättömyyteen on se, että terveys ei ole oletusarvo. Terveyttään kannattaakin todella vaalia, jos ei halua sairastua myöhemmin.
Tämä sivu on osa ilmaisen Suomalaiset kuntoon -hyväntekeväisyysprojektin materiaalia. Käy lataamassa koko materiaali!
Kenenkään ei tarvitse pyrkiä optimiterveyteen ja maailman parhaaseen oloon panostamalla hyvinvointiin täydet sata prosenttia. Tällainen elintapa sopii vain hyvin harvoille. En edes itse tavoittele sataa prosenttia, vaikka optimiterveys ja suorituskyky aiheina kiinnostavatkin minua todella paljon.
Jos haluaa ylläpitää hyvää elämänlaatua, on syytä harrastaa liikuntaa säännöllisesti.
Se menetetään, mitä ei käytetä
Lihasmassa ja lihasvoimaa vähenevät iän myötä. Lihaksen menettäminen ei ehkä kuulosta kovin tärkeältä ensi kuulemalta, mutta sopiva määrä lihasta ylläpitää terveyttä. Ja luonnollisesti myös lihaksista on apua arjessa. Vähäinen lihasmassa on terveysriski, ja huono voimataso ennustaa lyhyempää elinikää.
Myös voima hupenee iän karttuessa. Tämä johtaa luonnollisesti siihen, että kaikki fyysiset arjen askareet ovat raskaampia. Kauppakassit alkavat painaa enemmän, ja sängystä nouseminenkin hankaloituu. Seniori-iässä voimataso voi olla ratkaiseva tekijä siinä, joutuuko elämään hoitokodissa vai kykeneekö itsenäiseen elämään. Niin vahva vaikutus voimatasolla on. Puristusvoiman on tutkittu olevan elinikää ennustava tekijä.
Myös liikkuvuus vähenee iän myötä. Keho antaa vain sen verran liikkuvuutta, kuin mitä siltä vaaditaan. Eli jos kehoa ei käytä liikkuvuutta vaativissa askareissa (esimerkiksi voimaharjoittelussa tai joogassa), alkaa liikkuvuus heikentyä. Tämä saattaa johtaa jumittaviin lihaksiin ja epämukavaan oloon arjen askareissa. Ovatko hartiat aina jumissa? Se voi johtua jännittyneistä lihaksista, lihasepätasapainoista tai jopa ihan heikosta lihasvoimasta. Kaikkia näitä pystyy korjaamaan esimerkiksi voimaharjoittelun avulla tehokkaasti.
Lisäksi luusto voi heikentyä ilman liikuntaa. Jos luustoa ei rasiteta liikunnan avulla, sillä ei ole mitään syytä pysyä vahvana. Tässäkin kohdassa pätee lause: Se mitä ei käytetä, menetetään.
Alla näkyvän kuvan puu on rappeutunut. Sama voi käydä keholle, jos liikuntaa ei harrasteta.
Hyvässä kunnossa kaikki on helpompaa. Hyvässä kunnossa stressin haittavaikutukset vähenevät. Pelkästään sairauksista ja riskeistä puhuminen ei todennäköisesti motivoi kaikkia harrastamaan liikuntaa.
Hyvä elämänlaatu vaatii kuitenkin useimpien kohdalla säännöllistä liikuntaa. Vaikka Pertsa Perähikiältä saattaakin elää laadukasta elämää ja voida hyvin 85 vuoden iässä ilman varsinaista liikuntaa, suurin osa ihmisistä tarvitsee säännöllistä liikuntaa. Harva meistä on geneettisesti niin hyvällä korttikädellä varustettu, että liikunta ei olisi välttämätöntä.
Liikunnan hyödyt eivät ole vain elinvuosien lisäämistä, vaan elämän lisäämistä vuosiin.
Liikunnan avulla estetään kehon vaurioita
Vanheneminen ja ihan jo eläminen aiheuttaa pieniä kehon vaurioita päivittäin. Tämä on luonnollinen prosessi. Pitkälle edenneinä osa näistä vaurioista ovat kuitenkin peruuttamattomia. Säännöllinen liikunta vähentää näiden vaurioiden tapahtumista suojelemalla kehoa vaurioilta. Liikunta parantaa antioksidanttipuolustusta ja vähentää kroonista tulehdusta.
Tämä on yksi syistä, miksi säännöllinen liikunta on välttämättömyys. Korkeaa verenpainetta, kolesterolia, sydäntautiriskiä ja liikkumiskyvyn menettämistä on paljon hankalampaa korjata kuin ennaltaehkäistä. Eikä kaikkia vaurioita pystytä enää välttämättä korjaamaan terveellisten elintapojen avulla, vaikka myös seniorit hyötyvät liikunnan myöhäisestäkin aloittamisesta.
Ennaltaehkäisy on ainakin kymmenen kertaa helpompaa kuin vaurioiden korjaaminen myöhemmin. Jos korjaaminen on enää edes mahdollista myöhemmin.
Lapsista tulee helpommin terveitä ja menestyviä
Samalla tavalla kuin ruokatottumukset vanhempien säännölliset liikuntatottumukset siirtyvät myös lapsen arkeen. Kun lapset elävät ympäristössä, jossa liikunta on rutiinia, jäänee liikunta heillekin rutiiniksi myöhemmälläkin iällä. Kaiken kukkuraksi liikunnan on osoitettu parantavan koulumenestystä!
Uskoisin, että kaikki vanhemmat ja isovanhemmat haluavat myös pystyä nauttimaan elämästä lastensa ja lastenlastensa kanssa. Eikö olisikin mukavaa pelata kesäpäivisin palloa lapsenlapsen kanssa vielä seniori-iässä?
Toivottavasti sain lukijan ainakin ajattelemaan säännöllisen liikunnan tärkeyttä. Liikunta ei ole vain laihdutustyökalu, vaan välttämättömyys. Erityisen hyödyllisiä liikuntamuotoja ovat voimaharjoittelu kuntosalilla ja kaikki pitkäkestoisempi hengästyttävä ja hikoiluttava liikunta. Mikä tahansa liikuntamuoto kuitenkin toimii, kunhan ainakin pari kertaa viikossa hiki valuu ja hengästyttää.
Kategoriat: Laihduttaminen, Lihas, Liikunta, Terveys, Voimaharjoittelu
« Mitä tapahtuu kun nukumme liian vähän
Seitsemän syytä, miksi kaikkien tulisi tehdä voimaharjoittelua kuntosalilla »